ས་གནས་སྲིད་གཞུང་གིས་མི་རིགས་དབྱེ་འབྱེད་དང་དྲང་བདེན་མ་ཡིན་པའི་མི་རིགས་སློབ་གསོའི་སྲིད་བྱུས་དང་ལག་ལེན་ལས་ད་སྐབས་བོད་ཁུལ་ན་བོད་རྒྱ་སྐད་གཉིས་ཀྱི་ཤེས་ཡོན་པ་ཤིན་ཏུ་ཉག་ཕྲ་བའི་གནས་ཚུལ་ལྷག་པ་རེད།དཔེར་ན།བོད་རིགས་རང་སྐྱོང་ཁུལ་དྲུག་ལ་དབང་བསྒྱུར་བྱེད་པའི་མཚོ་སྔོན་ཞིང་ཆེན་གྱི་དབུས་འགྱུར་གྲོང་ཁྱེར་ཟི་ལིང་ལྟ་བུར་མཚོན་ན།ས་གནས་དེ་ན་བོད་རིགས་འབུམ་གཉིས་ལྷག་གིས་གཞུང་དོན་དང་ཚོང་ལས་སོགས་སྒྲུབ་བཞིན་ཡོད་ཀྱང་།ད་ལྟ་བར་དུ་ཟི་ལིང་གྲོང་ཁྱེར་མི་དམངས་སྲིད་གཞུང་གིས་ས་ཆ་དེ་རུ་བོད་རིགས་སློབ་ཆུང་དང་སློབ་འབྲིང་གཅིག་ཀྱང་བཙུགས་མེད།༡༩༩༧་ལོར་མཚོ་སྔོན་ཞིང་ཆེན་མི་དམངས་སྲིད་གཞུང་གིས་ཟི་ལིང་ནས་ལོ་རིམ་དགུ་མཐུད་ཀྱི་བོད་སོག་སློབ་གྲྭ་ཞིག་འཛུགས་དགོས་པའི་བཀའ་བསྒོའི་ཡིག་ཆ་བབས་ཀྱང་།ཟི་ལིང་གྲོང་ཁྱེར་མི་དམངས་སྲིད་གཞུང་གིས་ཡིག་ཆ་དང་བཀའ་བསྒོ་དེ་ད་རག་བར་དུ་སྣང་མེད་དུ་བཞགལོ་བཅུའི་སྔོན་དུ་མཚོ་སྔོན་དང་ཟི་ལིང་གྲོང་ཁྱེར་གྱི་དམངས་ཆེན་འཐུས་མི་དང་སྲིད་གྲོས་ཨུ་ཡོན་འགའ་ཡིས་གནས་ཚུལ་དེ་ཟི་ལིང་གྲོང་ཁྱེར་མི་དམངས་སྲིད་གཞུང་ལ་བཙན་འདྲི་བྱས་པར།ཟི་ལིང་གྲོང་ཁྱེར་མི་དམངས་སྲིད་གཞུང་གིས་ད་གཟོད་བོད་རིགས་སློབ་ཆུང་འཛུགས་པའི་སྒོར་མོ་མེད་ཅེས་ལན་བཏབས།ཟི་ལིང་ན་བོད་རིགས་མཐོ་རིམ་ལས་བྱེད་པ་མི་ཉུང་བ་ཞིག་གིས་ལས་དོན་སྒྲུབ་པའམ་བགྲེས་ཡོལ་བྱས་ཏེ་བསྡད་ཡོད།ཁོང་ཅག་གི་བུ་ཕྲུག་ལ་བོད་སྐད་ཡིག་གི་འོས་འགན་སློབ་གསོ་མ་རག་པར་རྒྱ་རིགས་སློབ་ཆུང་དུ་མི་འགྲོ་ཐབས་མེད་དུ་གྱུར་ཡོད་ནའང་ཁོང་ཚོར་འདིའི་སྐོར་ལ་སྐད་ཆ་བཤད་པའི་སྙིང་སྟོབས་དབེན།གང་ཡིན་ཞེ་ན།གལ་ཏེ།ཁོང་ཚོས་ཟི་ལིང་དུ་བོད་རིགས་སློབ་ཆུང་དགོས་ཞེས་ཁ་གྲག་པ་ཡིན་ན།ཁོང་ཅག་གི་དོ་ཟླས་འཕྲལ་དུ་ཁོང་ཅག་ནི་མི་རིགས་ཁ་བྲལ་ལ་རྒྱབ་སྐྱོར་བྱེད་མཁན་རེད་ཅེས་ཉེས་འཛུགས་དང་སྤྱོ་བར་བྱེད་པས་དེ་ལ་འཇིགས་ཤིང་ཞེད་པའི་རྒྱུ་མཚན་དང་།རང་གི་ཐོབ་དང་གོ་ས་ཤོར་བར་སྐྲག་པའི་རྒྱུ་མཚན་གྱིས་ཟི་ལིང་གི་བོད་རིགས་དཔོན་ཆེན་རྣམས་ཁོག་ནས་མེ་འབར་རུང་ཁ་ནས་དུ་བ་མ་ཡོང་བར་དགུན་གྱི་ཁུ་བྱུག་ལྟར་འདུག་དགོས་པའི་གནས་སུ་ལྷུང་ཡོད་ན་བོད་རིགས་མི་མང་ཕལ་བ་རྣམས་ལྟ་ཅི་སྨྲོས།མང་ཚོགས་དཀྱུས་མ་ཞིག་གིས་ས་གནས་སྲིད་གཞུང་གི་མི་རིགས་ལས་དོན་འཐུས་ཤོར་ཕྱིན་སོང་ཞེས་ཁ་གྲག་ཚེ་སྲིད་གཞུང་གིས་དེ་མ་ཐག་མི་དེ་བཙོན་འཇུག་དང་མནར་གཅོད་གཏོང་གི་རེད།ཞོགས་ལྗང་དང་བཀྲ་ཤིས་དབང་ཕྱུག་སོགས་ཀྱི་གྱོད་གཞི་ཡིས་ས་གནས་སྲིད་གཞུང་གི་ལས་ཀ་བྱེད་སྟངས་འདི་ཚོ་གསལ་པོར་མཚོན་ཐུབ་པས་མང་ཚོགས་རྣམས་ཁ་རོག་གེར་མི་འདུག་ག་མེད་དུ་གྱུར།